Suvestinė redakcija nuo 2024-11-15

Įsakymas paskelbtas: TAR 2024-01-25, i. k. 2024-01258

ŽEMĖS ŪKIO AGENTŪROS PRIE ŽEMĖS ŪKIO MINISTERIJOS

DIREKTORIUS

ĮSAKYMAS

DĖL MOKYMO įstaigų, siekiančių vykdyti mokymą pagal ūkininkavimo pradmenų mokymo programą, akreditavimo TVARKOS APRAŠO PATVIRTINIMO

2024 m. sausio 23 d. Nr. VĮ-36

Vilnius

Vadovaudamasis Ūkininko arba jo partnerio (partnerių) profesinio pasirengimo ūkininkauti reikalavimų aprašo, patvirtinto Lietuvos Respublikos žemės ūkio ministro 2003 m. kovo 31 d. įsakymu Nr. 3D-131 „Dėl Ūkininko arba jo partnerio (partnerių) profesinio pasirengimo ūkininkauti reikalavimų aprašo patvirtinimo“, 6 ir 13 punktais,

T v i r t i n u Mokymo įstaigų, siekiančių vykdyti mokymą pagal Ūkininkavimo pradmenų mokymo programą, akreditavimo tvarkos aprašą (pridedama).

Direktorius	Simonas Pusvaškis

PATVIRTINTA

Žemės ūkio agentūros prie Žemės

ūkio ministerijos direktoriaus

2024 m. lapkričio 14 d.

įsakymu Nr. VĮ-313

MOKYMO ĮSTAIGŲ, SIEKIANČIŲ VYKDYTI MOKYMĄ PAGAL ŪKININKAVIMO PRADMENŲ MOKYMO PROGRAMĄ, AKREDITAVIMO TVARKOS APRAŠAS

I SKYRIUS

BENDROSIOS NUOSTATOS

1.	Įstaigų, siekiančių vykdyti mokymą pagal Ūkininkavimo pradmenų mokymo programą, akreditavimo tvarkos aprašas (toliau – Aprašas) nustato prašymo ir dokumentų, patvirtinančių įstaigos, siekiančios teikti mokymo paslaugas pagal Ūkininkavimo pradmenų mokymo programą (kodas – 296081073), pateikimo, priėmimo, vertinimo, akreditacijos suteikimo / nesuteikimo / panaikinimo, akreditacijos duomenų papildymo, naujos mokytojo / lektoriaus kandidatūros teikimo, patvirtinimo / nepatvirtinimo, akredituotos įstaigos duomenų keitimo tvarką bei Žemės ūkio agentūros prie Žemės ūkio ministerijos (toliau – Agentūra) Licencijavimo ir programų valdymo departamento Akreditavimo skyriaus atsakingų darbuotojų funkcijas.

2.	Aprašas parengtas vadovaujantis:

2.1. Lietuvos Respublikos ūkininko ūkio įstatymu;

2.2. Ūkininko arba jo partnerio (partnerių) profesinio pasirengimo ūkininkauti reikalavimų aprašu, patvirtintu Lietuvos Respublikos žemės ūkio ministro 2003 m. kovo 31 d. įsakymu Nr. 3D-131 „Dėl Ūkininko arba jo partnerio (partnerių) profesinio pasirengimo ūkininkauti reikalavimų aprašo patvirtinimo“;

2.3. Žemės, miškų, žuvininkystės ūkio ir kaimo plėtros sektoriaus dalyvių neformaliojo tęstinio profesinio mokymo programų rengimo bendrųjų reikalavimų aprašo ir sąvado sudarymo taisyklėmis, patvirtintomis Lietuvos Respublikos žemės ūkio ministro 2009 m. vasario 26 d. įsakymu Nr. 3D-132 „Dėl Žemės, miškų, žuvininkystės ūkio ir kaimo plėtros sektoriaus dalyvių neformaliojo tęstinio profesinio mokymo programų rengimo bendrųjų reikalavimų aprašo ir sąvado sudarymo taisyklių patvirtinimo“;

2.4. Lietuvos žemės ūkio ir kaimo plėtros 2023 – 2027 metų strateginio plano intervencinės priemonės „Mokymai ir įgūdžių įgijimas“ įgyvendinimo taisyklėmis (toliau – Taisyklės), patvirtintomis Lietuvos Respublikos žemės ūkio ministro 2023 m. liepos 25 d. įsakymu Nr. 3D-483 „Dėl Lietuvos žemės ūkio ir kaimo plėtros 2023–2027 metų strateginio plano intervencinės priemonės „Mokymai ir įgūdžių įgijimas“ įgyvendinimo taisyklių patvirtinimo“;

2.5. Ūkininkavimo pradmenų mokymo programa (toliau – Programa), kodas – 296081073.

3. Įstaigų, siekiančių vykdyti mokymą pagal Programą, akreditavimas – procedūra, kuria oficialiai pripažįstama, kad juridinis asmuo, siekiantis vykdyti mokymo kursus pagal Programą, atitinka nustatytus reikalavimus ir jam suteikiama akreditacija vykdyti mokymus pagal pasirinktą mokymo / baigiamųjų darbų vertinimo organizavimo formą su reikalavimus atitinkančiais mokytojais / lektoriais.

4. Programos dalyko (-ų) mokytojo/lektoriaus kandidatūros patvirtinimas – procedūra, kuria oficialiai pripažįstama, kad Programos dalyko (-ų) mokytojo kandidatūra atitinka visus keliamus programos reikalavimus ir jis gali vykdyti mokymus pagal pasirinktą Programos mokymo dalyko (-ų) mokymo planą.

5.	Apraše vartojamos sąvokos ir trumpiniai:

5.1. Įstaiga – juridinis asmuo, atitinkantis Aprašo 7, 8 ar 9 punktų reikalavimus ir Apraše nustatyta tvarka turintis teisę vykdyti mokymo kursus pagal Programą;

5.2. Mokomoji medžiaga – tai įvairūs ištekliai ir priemonės, naudojamos švietimo procese, siekiant padėti besimokantiems geriau suprasti, išmokti ir pritaikyti tam tikrą informaciją, žinias ir įgūdžius. Ji gali būti skirtingų formų ir apimti įvairias priemones, kurios padeda mokymosi procesui;

5.3. Prašymas – Prašymas dėl akreditacijos suteikimo / pratęsimo vykdyti mokymus pagal Ūkininkavimo pradmenų mokymo programą, pritarimo mokytojo / lektoriaus kandidatūrai, tai oficialus dokumentas, kurį kartu su priedais teikia Įstaiga, siekdama vykdyti mokymus pagal Programą /pratęsti akreditaciją / pritarti mokytojo / lektoriaus kandidatūrai (Aprašo 1 priedas);

5.4. Įstaigos Prašyme pateiktų duomenų vertinimo lapas (toliau – Vertinimo lapas) – dokumentas, kuriame Agentūros Licencijavimo ir programų valdymo departamento Akreditavimo skyriaus vyriausiasis specialistas įvertina ir vedėjas patvirtina Vertinimo lape pateiktą išvadą dėl akreditacijos suteikimo / pratęsimo vykdyti mokymo kursus pagal Programą jos pasirinktais mokymo būdais ir mokytojo / lektoriaus kandidatūros atitikimo Programos reikalavimams (Aprašo 2 priedas);

5.5. Eksperto ataskaita – dokumentas, kuriame atitinkamos srities ekspertas, lektorius turintis mokymo ar praktinės veiklos patirtį Programos mokymo dalyko srityje ar specialistas, atstovaujantis atitinkamą sritį reguliuojančiai ministerijai, Vyriausybės įstaigai ar įstaigai prie ministerijos, įvertina Programos dalyko (-ų) mokomosios medžiagos turinio kokybę ir pateikia išvadas dėl mokomosios medžiagos atitikimo Programos reikalavimams;

5.6. Nepriklausomų žemės ūkio konsultantų sąrašas – internete skelbiamas sąrašas, į kurį pagal Lietuvos Respublikos žemės ūkio ministro nustatytus atrankos kriterijus įtraukiami ūkių konsultavimo paslaugas teikiantys subjektai, neturintys interesų konfliktų, kurie tiesiogiai ar netiesiogiai galėtų paveikti jų gebėjimą nešališkai atlikti savo profesines pareigas;

5.7. Žemdirbių mokymo ir konsultavimo informacijos sistema (toliau - ŽMIKIS) – informacijos sistema, kurioje kaupiami duomenys apie žemdirbių kvalifikacijos įgijimą, tobulinimą ir jų konsultavimą.

6. Akreditacija Įstaigai suteikiama 5 (penkerių ) metų laikotarpiui.

II SKYRIUS

REIKALAVIMAI ĮSTAIGAI IR MOKYTOJAMS / LEKTORIAMS, SIEKIANTIEMS VYKDYTI MOKYMUS PAGAL PROGRAMĄ, JŲ KOMPETENCIJŲ TOBULINIMUI

7. Įstaiga, planuojanti vykdyti mokymus pagal Programą, turi atitikti bent vieną iš šio punkto reikalavimų:

7.1. būti mokslo ir studijų institucija arba profesinio mokymo įstaiga;

7.2. kiti juridiniai asmenys, turintys licenciją vykdyti formalųjį profesinį mokymą, turintys teisę užsiimti formaliuoju profesiniu mokymu toje srityje, pagal kurią ketina teikti paslaugas;

7.3. kiti juridiniai asmenys, kurių pagrindinė veikla, nurodyta juridinio asmens steigimo dokumentuose, yra neformalus suaugusiųjų švietimas, ūkių konsultavimo paslaugos ir (ar) moksliniai tyrimai ir taikomoji veikla.

8. Įstaiga turi turėti:

8.1. organizacinius (mokymo kursų administratorius, mokytojai / lektoriai, mokomosios medžiagos rengėjai, konsultantai), technologinius (kompiuteriai, vaizdo demonstravimo įranga ir kt.), programinius (nuotolinio mokymo platforma, internetas) išteklius ir patalpas, skirtus mokymo paslaugoms teikti pagal pasirinktą mokymo / baigiamųjų darbų vertinimo organizavimo formą;

8.2. mokomąją medžiagą, parengtą pagal Programos planą (aiški struktūra su skyriais ir antraštėmis, praktinėmis užduotimis, leidžiančiomis pritaikyti žinias ir įgūdžius), laikantis bendrųjų raštvedybos reikalavimų (nurodyti autoriai ir parengimo data; vienodas tekstų šriftas; tekstai sulygiuoti; numeruoti puslapiai, paveikslėliai, lentelės ir pateiktys; cituojami ar perfrazuojami šaltiniai, nurodant autorius; pateiktas literatūros sąrašas ir kt.);

8.3. mokymo organizavimo tvarką, atitinkančią Programos reikalavimus, kurioje turi būti skyriai: mokymo kursų dalyvių priėmimas, mokymo organizavimas kasdieniu (auditoriniu, nuotoliniu), savišvietos arba mišriu būdu, mokomųjų dalykų vertinimas, baigiamojo darbo rengimas ir vertinimas, pažymėjimų išdavimas, mokymo apskaitos dokumentų tvarkymas, informacijos apie mokymo kursus, baigiamųjų darbų vertinimą, baigiamųjų darbų komisijos sprendimus ir išduotus pažymėjimus pateikimas Žemės ūkio ministerijos įgaliotoms įstaigoms. (Įstaigos, kurios planuoja pripažinti asmenų turimas kompetencijas, Mokymo organizavimo tvarkoje turi numatyti Kompetencijų pripažinimo ir ankstesnio mokymosi pasiekimų įvertinimą;

8.4. Mokymo dalykų mokytojus / lektorius, kurių kvalifikacija ir kompetencijos prašymo pateikimo dieną turi atitikti Programoje ir Taisyklių 26.3 papunktyje keliamus reikalavimus:

8.4.1. vykdantys teorinės dalies mokymus, turėti ne žemesnį kaip aukštąjį universitetinį (bakalauro kvalifikacinį laipsnį) arba jam prilygintą išsilavinimą tos srities, pagal kurią ketina vykdyti mokymus, ir per paskutinius penkerius metus (iki prašymo pateikimo dienos) turėti ne trumpesnę kaip vienerių metų šviečiamosios ar mokslo sklaidos patirtį, kuri būtų susijusi su numatomo mokomojo renginio turiniu (pvz., pateikiama darbdavio pažyma, vykdytų mokymų sąrašas su datomis ar kiti patirtį pagrindžiantys dokumentai);

8.5. vykdantys praktinės dalies mokymus turi atitikti bent vieną iš nurodytų reikalavimų:

8.5.1. turėti ne žemesnį kaip aukštąjį universitetinį (bakalauro kvalifikacinį laipsnį) arba jam prilygintą išsilavinimą ir per paskutinius penkerius metus (iki Prašymo pateikimo dienos) ne trumpesnę kaip vienerių metų praktinio darbo patirtį, toje srityje, pagal kurią ketina teikti paslaugas;

8.5.2. per paskutinius penkerius metus (iki Prašymo pateikimo dienos), turėti ne trumpesnę kaip trejų metų praktinio darbo patirtį toje srityje, pagal kurią ketina teikti paslaugas;

8.5.3. tuo atveju, kai nurodoma, kad lektorius turi pažangaus ūkininkavimo patirties, ši patirtis suprantama kaip gebėjimas taikyti pažangius ūkininkavimo metodus, t. y. ūkio problemas spręsti pasitelkiant mokslinių tyrimų, inovacijų metodus ir / ar tvarkaus ūkininkavimo principus.

9. Kai Prašymą teikia konsultavimo įstaiga, iki paraiškos pateikimo dienos, konsultavimo įstaiga ir jos konsultantai turi būti įtraukti į Nepriklausomų žemės ūkio konsultantų sąrašą.

10. Mokytojai / lektoriai kasmet, ne mažiau kaip 16 akad. val. turi tobulinti kompetencijas dėstomo dalyko tematika. Įstaiga už kiekvienus ataskaitinius kalendorinius metus Agentūrai turi pateikti ataskaitą apie kiekvieno mokytojo / lektoriaus kompetencijų tobulinimą (Aprašo 3 priedas).Tuo atveju jei mokytojas / lektorius pradeda vykdyti mokymus kalendorinių metų II pusmetyje, už tą mokytoją / lektorių ataskaita teikiama sekančiais ataskaitiniais kalendoriniais metais. Ataskaita pateikiama ne vėliau kaip per 30 dienų pasibaigus ataskaitiniams kalendoriniams metams.

11. Asmenims, įgijusiems reikiamas kompetencijas pagal Programą, Įstaiga turi išduoti kompetencijos įgijimo pažymėjimą.

12. Įstaiga turi užtikrinti patikrų ir stebėsenų galimybę atsakingoms institucijoms: tinkamai vykdyti mokymo dokumentų apskaitą, mokinių praktinius darbus saugoti ne mažiau nei pusę metų pasibaigus mokymo kursams (jei mokymai vykdomi savišvietos būdu), baigiamuosius darbus ne mažiau nei 1 (vienerius) metus pasibaigus kursams, daryti baigiamųjų darbų pristatymo įrašus, jei baigiamųjų darbų vertinimas vykdomas ne darbo laiku: po darbo valandų, savaitgaliais, švenčių dienomis. Įrašai turi būti saugomi ne mažiau nei 1 (vienerius) metus.

III SKYRIUS

PRAŠYMŲ IR DOKUMENTŲ TEIKIMAS, NAGRINĖJIMAS IR VERTINIMAS, IŠVADŲ PATEIKIMAS

13. Įstaiga, siekianti vykdyti mokymus pagal Programą, Agentūrai el. paštu: info@zua.lt teikia Įstaigos vadovo arba jo įgalioto asmens pasirašytą Prašymą (Aprašo 1 priedas) ir prideda papildomus dokumentus:

13.1. informaciją apie turimus administracinius ir technologinius išteklius, reikalingus teikti paslaugas pagal numatytą mokymo ir baigiamųjų darbų vertinimo būdą;

13.2. informaciją apie mokomosios medžiagos rengėjo (-ų) kvalifikaciją;

13.3. mokomąją medžiagą, parengtą pagal Programos dalykų mokymo planą. Įstaiga, planuojanti mokymus savišvieta, nuotoliniu ar mišriu būdu, pateikia prisijungimo prie nuotolinio mokymo sistemos nuorodą (mokomosios medžiagos vertinimui nuotoliu);

13.4. Mokymo organizavimo tvarką;

13.5. Mokymo dalykų mokytojų / lektorių išsilavinimą įrodančių dokumentų kopijos ir profesinės veiklos biografijos (CV), kuriose pateikta informacija apie patirtį, susijusią su Programos mokymo dalyku;

13.6. mokomosios medžiagos rengėjo (-ų) kvalifikaciją įrodančių dokumentų kopijos;

13.7. Įstaigos vadovo įgaliojimą, jei Prašymą teikia jo įgaliotas asmuo.

14. Įstaigos vadovas ar jo įgaliotas asmuo Prašyme savo parašu patvirtina įsipareigojimus, kuriuos Įstaiga turės vykdyti akredituotos veiklos laikotarpiu.

15. Prašymas išnagrinėjamas Viešojo administravimo įstatymo nustatyta tvarka.

16. Prašymus nagrinėja ir pridėtus dokumentus vertina Agentūros Licencijavimo ir programų valdymo departamento Akreditavimo skyriaus vyriausiasis specialistas.

17. Agentūros Licencijavimo ir programų valdymo departamento Akreditavimo skyriaus vyriausiasis specialistas per 10 (dešimt) darbo dienų nuo Įstaigos Prašymo ir pateiktų dokumentų gavimo Agentūroje dienos įvertina Įstaigos pateiktą Prašymą, užpildydamas Vertinimo lapą, kuriame pateikiama išvada dėl Įstaigos atitikimo 7, 8 ar 9 punktų reikalavimus ir siūlymas dėl akreditacijos suteikimo / pratęsimo vykdyti mokymus pagal Programą. Išvada laikoma pateikta, kai Vertinimo lapą pasirašo Agentūros Licencijavimo ir programų administravimo departamento Akreditavimo skyriaus vyriausiasis specialistas ir vedėjas.

18. Jeigu Vertinimo lape pateikiama teigiama išvada dėl akreditacijos suteikimo / pratęsimo, sprendimas įforminamas Agentūros direktoriaus įsakymu, kuriame nurodomi motyvai ir teisinis pagrindas dėl priimto sprendimo. Ne vėliau kaip per 3 (tris) darbo dienas nuo įsakymo pasirašymo Įstaigai išsiunčiamas pranešimas apie priimtą sprendimą.

19. Jeigu Vertinimo lape nustatomi trūkumai:

19.1 Įstaigai el. paštu išsiunčiamas pranešimas ir nurodomas ne ilgesnis nei 10 (dešimt) darbo dienų nuo pranešimo gavimo dienos terminas nustatytiems trūkumams pašalinti;

19.2. jei Prašymą pateikusi Įstaiga per Aprašo 19.1. papunktyje nustatytą terminą pašalina trūkumus, Prašymas ir pateikti dokumentai vertinami toliau, nustatant 10 (dešimt) darbo dienų pakartotinio vertinimo terminą nuo informacijos apie trūkumų pašalinimą dienos;

19.3. jei Prašymą pateikusi Įstaiga per Aprašo 19.1 papunktyje nustatytą terminą nepašalina trūkumų, Prašymas nebevertinamas ir tuo vertinimo procedūra baigiama.

20. Kai Prašymą pateikusios Įstaigos patikslintoje mokomojoje medžiagoje pastebimi mokymo turinio kokybės trūkumai ir Agentūros specialistų kompetencijų nepakanka įvertinti Programos dalykų mokomosios medžiagos mokymo turinio kokybę, Prašymo svarstymas atidedamas iki ekspertų išvadų pateikimo. Organizuojama ekspertų atranka ir vertinimo procedūra. Vertinimo laikas pratęsiamas iki ekspertų išvadų pateikimo.

21. Jeigu Įstaiga planuoja pakeisti ar papildyti mokytojų / lektorių sąrašą, teikiamas Prašymas dėl mokytojo / lektoriaus kandidatūros patvirtinimo, užpildant Aprašo 1 priedo 3 ir 5 lenteles. Kartu su Prašymu pateikiami kandidatų diplomai ir profesinės veiklos biografijos (CV), kuriose pateikta informacija apie patirtį, susijusią su Programos mokymo dalyku ir kandidato (-ų) peržiūrėta, patikslinta, papildyta dalyko (-ų) mokomoji medžiaga. Prašymas dėl mokytojo / lektorius kandidatūros patvirtinimo vertinamas užpildant Aprašo 2 priedo 3 ir 5 lenteles. Jeigu Vertinimo lape pateikiama teigiama išvada, Įstaigai ne vėliau kaip per 3 (tris) darbo dienas nuo sprendimo priėmimo dienos išsiunčiamas Agentūros direktoriaus pasirašytas pranešimas apie priimtą sprendimą.

IV SKYRIUS

LEIDIMO VYKDYTI MOKYMĄ PAGAL ŪKININKAVIMO PROGRAMĄ GALIOJIMAS, PRATĘSIMAS, PANAIKINIMAS, INFORMACIJOS PATEIKIMAS

22. Įstaiga akredituojama vykdyti mokymus pagal Programą, skaičiuojant 5 metų terminą nuo Agentūros direktoriaus įsakymo datos.

23. Įstaiga, siekdama pratęsti mokymus pagal Programą, ne vėliau kaip 3 mėnesiai iki akreditacijos pabaigos, pateikia Prašymą dėl akreditacijos pratęsimo (Aprašo 1 priedas). Pateikiama mokomoji medžiaga (jei ji nebuvo vertinta atnaujinus Programą). Vertinimas organizuojamas, vadovaujantis Aprašo 16-20 punktų nuostatomis.

24. Akreditacija vykdyti mokymus pagal Programą panaikinama:

24.1. kai, vykdant Mokymų kokybės vertinimo tvarkos aprašo reikalavimus yra nustatyti reikšmingi Programos reikalavimų pažeidimai, Įstaiga jų nepašalina per nurodytą terminą ir nepraneša Agentūrai apie trūkumų pašalinimą;

24.2. kai Įstaiga pateikia prašymą dėl atsisakymo vykdyti mokymus, neišlaukus Aprašo 22 punkte nurodyto termino;

24.3. pasibaigus Aprašo 22 punkte nurodytam terminui;

24.4. Įstaiga, suteikus akreditaciją, du metus nevykdo mokymų pagal Programą.

25. Panaikinus akreditaciją vykdyti mokymus pagal Programą, kai sprendimas priimamas nurodant Aprašo 24.1 papunktį, Įstaiga naują Prašymą vykdyti mokymus Agentūrai gali teikti praėjus 1 (vieneriems) metams nuo jos panaikinimo dienos.

26. Ne vėliau kaip per 3 (tris) darbo dienas nuo Agentūros direktoriaus įsakymo įsigaliojimo dėl akreditacijos suteikimo / panaikinimo, Agentūra pateikia ŽMIKIS apie akredituotą įstaigą / akreditacijos panaikinimą, Agentūros interneto svetainėje atnaujina Akredituotų įstaigų, vykdančių mokymo kursus pagal Ūkininkavimo pradmenų mokymo programą, sąrašo duomenis.

V SKYRIUS

BAIGIAMOSIOS NUOSTATOS

27. Vadovaujantis Lietuvos Respublikos viešojo administravimo įstatymo 14 straipsniu, Agentūros sprendimai arba veiksmai (neveikimas) gali būti skundžiami per 30 (trisdešimt) dienų nuo sprendimo gavimo dienos pateikiant skundą Agentūrai arba Lietuvos Respublikos žemės ūkio ministerijai, arba Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka per 1 (vieną) mėnesį nuo sprendimo gavimo dienos Lietuvos administracinių ginčų komisijai (A. Goštauto g. 12, 01108 Vilnius), arba Lietuvos Respublikos administracinių bylų teisenos įstatymo nustatyta tvarka per 1 (vieną) mėnesį nuo sprendimo gavimo dienos Regionų administraciniam teismui (Žygimantų g. 2, 01102 Vilnius, ar per Lietuvos teismų elektroninių paslaugų portalą https://e.teismas.lt).

28. Asmens duomenys renkami ir tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo naikinama Direktyva 95/46/EB (Bendrasis duomenų apsaugos reglamentas) bei Asmens duomenų tvarkymo Agentūroje taisyklėmis.

_______________________

Priedo pakeitimai:

Nr. VĮ-313, 2024-11-14, paskelbta TAR 2024-11-14, i. k. 2024-19815

Priedų pakeitimai:

1_priedas

Priedo pakeitimai:

Nr. VĮ-313, 2024-11-14, paskelbta TAR 2024-11-14, i. k. 2024-19815

2_priedas

Priedo pakeitimai:

Nr. VĮ-313, 2024-11-14, paskelbta TAR 2024-11-14, i. k. 2024-19815

3_priedas

Priedo pakeitimai:

Nr. VĮ-313, 2024-11-14, paskelbta TAR 2024-11-14, i. k. 2024-19815

4_priedas_2024 01 22

Neteko galios nuo: 2024-11-15

Nr. VĮ-313, 2024-11-14, paskelbta TAR 2024-11-14, i. k. 2024-19815

5_priedas_2024 01 22

Neteko galios nuo: 2024-11-15

Nr. VĮ-313, 2024-11-14, paskelbta TAR 2024-11-14, i. k. 2024-19815

6_priedas_2024 01 22

Neteko galios nuo: 2024-11-15

Nr. VĮ-313, 2024-11-14, paskelbta TAR 2024-11-14, i. k. 2024-19815

Pakeitimai:

1.

Žemės ūkio agentūra prie Žemės ūkio ministerijos, Įsakymas

Nr. VĮ-313, 2024-11-14, paskelbta TAR 2024-11-14, i. k. 2024-19815

Dėl Žemės ūkio agentūros prie Žemės ūkio ministerijos direktoriaus 2024 m. sausio 23 d. įsakymo Nr. VĮ-36 „Dėl Mokymo įstaigų, siekiančių vykdyti mokymą pagal ūkininkavimo pradmenų mokymo programą, akreditavimo tvarkos aprašo patvirtinimo“ pakeitimo